Broj: 711-I-1395-P-169/21-02-19

Zagreb, 17. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Ivice Škopljanca,** na 138. sjednici, održanoj 17. kolovoza 2021.g., daje sljedeće

**OČITOVANJE**

1. **Dužnosnik je temeljem članka 8. ZSSI-a dužan u izvješću o imovinskom stanju navesti trgovačko društvo s ograničenom odgovornošću koje je u njegovom vlasništvu ili u vlasništvu njegovog bračnog druga.**
2. **Odredbama ZSSI-a nije propisana obveza dužnosnika da, u izvješću o imovinskom stanju, navodi podatak je li njegov bračni drug vlasništvo trgovačkog društva stekao od samog dužnosnika ili treće osobe.**
3. **Na temelju odredbe članka 17. stavka 2. ZSSI-a tijelo javne vlasti u kojem dužnosnik obnaša dužnost može stupiti u poslovni odnos sa subjektom u kojem član obitelji dužnosnika ima 0,5% ili više udjela u vlasništvu kada je član obitelji dužnosnika te udjele stekao od samog dužnosnika prije više od dvije godine od imenovanja dužnosnika na navedenu dužnost.**
4. **Na temelju odredbe članka 17. stavka 4. ZSSI-a Povjerenstvo na svojim internetskim stranicama objavljuje i redovito ažurira popis poslovnih subjekata koji podliježu ograničenjima iz stavka 1. i 2. ovog članka. Tijela javne vlasti dužna su objaviti i redovito ažurirati na svojim internet stranicama popis poslovnih subjekata u odnosu na koja ne smiju stupati u poslovni odnos sukladno članku 17. stavku 1. i 2. ZSSI-a, a tijela javne vlasti koja nemaju vlastitu internet stranicu dužna su u službenom glasilu objaviti i redovito ažurirati popis poslovnih subjekata u odnosu na koja ne smiju stupati u poslovni odnos.**
5. **Na temelju odredbe članka 18. ZSSI-a u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je o tome dužan pravovremeno obavijestiti Povjerenstvo te prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.**

Obrazloženje

Zahtjev za očitovanjem podnio je Ivica Škopljanac te je u knjigama ulazne pošte zahtjev zaprimljen pod poslovnim brojem 711-U-3863-P-169/21-01-4 dana 20. srpnja 2021. g., povodom kojeg se vodi predmet broj P-169/21.

U predmetnom zahtjevu podnositelj citira odredbe članaka 8., 9., 17. i 18. ZSSI-a postavljajući sljedeća pitanja:

1.Je li dužnosnik u izvješću (pod poglavljem: Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)) dužan navesti trgovačko društvo s ograničenom odgovornošću (d.o.o.) koje je u vlasništvu njegovog bračnog druga?

2.Je li dužnosnik u izvješću (pod poglavljem: Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)) dužan navesti trgovačko društvo s ograničenom odgovornošću (d.o.o.) koje je u njegovom vlasništvu?

4.Primjenjuje li se ograničenje iz članka 17. stavka 1. ZSSI-a, odnosno može li poslovni subjekt, u kojem član obitelji dužnosnika ima 0,5% ili više udjela u vlasništvu stupiti u poslovni odnos s tijelom javne vlasti u kojem dužnosnik obnaša dužnost, u slučaju kada je član obitelji dužnosnika, stekao predmetni udio, odnosno dionice od dužnosnika ranije od razdoblja od dvije godine prije imenovanja odnosno izbora tog dužnosnika na javnu dužnost, pod uvjetom da dužnosnik sukladno članku 18. stavku 1. ZSSI-a pravodobno obavijesti Povjerenstvo ?

5.Primjenjuje li se ograničenje iz članka 17. stavka 1. ZSSI-a, odnosno može li poslovni subjekt, u kojem član obitelji dužnosnika ima 0,5% ili više udjela u vlasništvu stupiti u poslovni odnos s tijelom javne vlasti u kojem dužnosnik obnaša dužnost, u slučaju kada te predmetne udjele odnosno dionice član obitelji dužnosnika nije stekao (kupio ili dobio ....) od samog dužnosnika, već je te udjele ili dionice stekao od treće osobe ili je osnovao novi poslovni subjekt ranije od razdoblja od dvije godine prije imenovanja odnosno izbora tog dužnosnika na javnu dužnost, pod uvjetom da dužnosnik sukladno članku 18. stavku 1. ZSSI-a pravodobno obavijesti Povjerenstvo?

6.Primjenjuje li se ograničenje iz članka 17. stavka 1. ZSSI-a, odnosno može li poslovni subjekt, u kojem član obitelji dužnosnika ima 0,5% ili više udjela u vlasništvu stupiti u poslovni odnos s tijelom javne vlasti u kojem dužnosnik obnaša dužnost, u slučaju kada je te predmetne udjele odnosno dionice član obitelji dužnosnika nije stekao (kupio ili dobio ....) od samog dužnosnika, već je te udjele ili dionice stekao od treće osobe ili je osnovao novi poslovni subjekt u razdoblju od dvije godine prije imenovanja odnosno izbora tog dužnosnika na javnu dužnost ili za vrijeme obnašanja javne dužnosti, pod uvjetom da dužnosnik sukladno članku 18. stavku 1. ZSSI-a pravodobno obavijesti Povjerenstvo?

7.Ukoliko u vezi s dužnosnikom ne postoje poslovni subjekti iz članka 17. stavka 1. i 2. ZSSI-a, jesu li dužnosnici temeljem ZSSI-a tada dužni dostaviti izjave o nepostojanju sukoba interesa, odnosno dati izjavu da ne postoje poslovni subjekti iz članka 17. stavka 1. i 2. ZSSI-a?

8.Ukoliko u vezi s dužnosnikom ne postoje poslovni subjekti iz članka 17. stavka 1. i 2. ZSSI-a, jesu li dužnosnici temeljem ZSSI-a tada dužni na bilo koji način o toj činjenici obavijestiti Povjerenstvo, ili su to dužni uraditi samo ako postoje takvi poslovni subjekti?

9.Ukoliko u vezi s dužnosnikom postoje poslovni subjekti iz članka 17. stavka 1. i 2. ZSSI-a, na koji način su dužnosnici dužni o toj činjenici obavijestiti Povjerenstvo?

10.Je li dužnosnik u izvješću (pod poglavljem: Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti) dužan navesti poslovne subjekte iz članka 17. stavka 1. ZSSI-a?

11. Je li dužnosnik u izvješću (pod poglavljem: Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti) dužan navesti poslovne subjekte iz članka 17. stavka 2 . ZSSI-a?

12.Trebaju li Povjerenstvo i tijela javne vlasti na svojim internet stranicama uvrstiti na popis gospodarskih subjekata s kojima ne smiju stupiti u poslovni odnos poslovni subjekt u kojem član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika, stekao predmetni udio, odnosno dionice od dužnosnika ranije od razdoblja od dvije godine prije imenovanja odnosno izbora tog dužnosnika na javnu dužnost?

13.Trebaju li Povjerenstvo i tijela javne vlast na svojim internet stranicama uvrstiti na popis gospodarskih subjekata s kojima ne smiju stupiti u poslovni odnos poslovni subjekt u kojem član obitelji dužnosnika ima 0,5% ili više udjela u vlasništvu u slučaju kada te predmetne udjele odnosno dionice član obitelji dužnosnika nije stekao (kupio ili dobio ....) od samog dužnosnika, već je te udjele ili dionice stekao od treće osobe ili je osnovao novi poslovni subjekt ranije od razdoblja od dvije godine prije imenovanja odnosno izbora tog dužnosnika na javnu dužnost?

14.Trebaju li Povjerenstvo i tijela javne vlasti na svojim internet stranicama uvrstiti na popis gospodarskih subjekata s kojima ne smiju stupiti u poslovni odnos poslovni subjekt u kojem član obitelji dužnosnika ima 0,5% ili više udjela u vlasništvu u slučaju kada te predmetne udjele odnosno dionice član obitelji dužnosnika nije stekao (kupio ili dobio ....) od samog dužnosnika, već je te udjele ili dionice stekao od treće osobe ili je osnovao novi poslovni subjekt u razdoblju od dvije godine prije imenovanja odnosno izbora tog dužnosnika na javnu dužnost ili za vrijeme obnašanja javne dužnosti?

15.Treba li poslovni subjekt koji temeljem ovog članka i mišljenja Povjerenstva stupa u poslovni odnos s tijelom javne vlasti, to tijelo javne vlasti stavljati na internetsku stranicu na popis gospodarskih subjekata s kojima ne smiju stupiti u poslovni odnos i navoditi u dokumentacijama o nabavi za ostale postupke javne nabave, iako je jasno da s njim može stupiti u poslovni odnos?

Podnositelj uz postavljena pitanja navodi i svoje tumačenje odredbi ZSSI-a te navodi kako se sa SAFU-om razilazi u mišljenju koje poslovne subjekte su tijela javne vlasti dužna navesti u dokumentacijama o nabavi i na svojim internetskim stranicama kao poslovne subjekte s kojima ne smiju stupati u poslovni odnos.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit o obvezama dužnosnika prilikom eventualnog stupanja u poslovni odnos sa subjektom u kojem član obitelji dužnosnika ima 0,5% ili više udjela u vlasništvu, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 8. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan kao i da su obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Nadalje, propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Stavkom 7. predmetnog članka propisano je da podaci o stečenoj imovini obuhvaćaju podatke o: nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba, pokretninama veće vrijednosti, poslovnim udjelima i dionicama u trgovačkim društvima, udjelima o vlasništvu drugih poslovnih subjekata, novčanoj štednji ako ona premašuje jednogodišnji iznos neto prihoda dužnosnika, dugovima, preuzetim jamstvima i ostalim obvezama, dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku i primicima koji se ne smatraju dohotkom i primicima na koje se ne plaća porez na dohodak.

Člankom 9. ZSSI-a propisano je da u izvješće iz članka 8. ovog Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik dužan prijaviti prema ovome Zakonu te da su nastupajući u javnosti dužnosnici dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega i osobe o čijem je imovinskom stanju obvezan izvijestiti prema ovome Zakonu.

Člankom 17. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Ograničenje iz stavka 1. ovog članka primjenjuje se na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja. Nadalje, stavkom 3. predmetnog članka propisano je da je dužnosnik dužan u roku od 30 dana od stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i 2. ovog članka. Dužnosnik je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smiju stupati u poslovni odnos sukladno stavku 1. i 2. ovog članka u roku od 30 dana od nastale promjene.

Stavkom 4. predmetnog članka propisano je da će Povjerenstvo na svojim internetskim stranicama objaviti i redovito ažurirati popis poslovnih subjekata koji podliježu ograničenjima iz stavka 1. i 2. ovog članka. Tijela javne vlasti dužna su objaviti i redovito ažurirati na svojim internet stranicama popis poslovnih subjekata u odnosu na koja ne smiju stupati u poslovni odnos sukladno stavku 1. i 2. ovog članka. Tijela javne vlasti koja nemaju vlastitu internet stranicu dužna su u službenom glasilu objaviti i redovito ažurirati popis poslovnih subjekata u odnosu na koja ne smiju stupati u poslovni odnos, sukladno stavku 1. i 2. ovog članka. Stavkom 5. propisano je da pravni poslovi, odnosno pravni akti koji su sklopljeni, odnosno doneseni protivno odredbama stavka 1. i 2. ovog članka su ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Stavkom 6. predmetnog članka propisano je da se odredbe ovog članka ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 18. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo, a Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom.

Stavkom 4. i 5. predmetnog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovog članka, a Povjerenstvo će posebnom odlukom, bez odgađanja, a najkasnije u roku od 5 dana od dana dostave mišljenja iz stavka 2. ovog članka, sukladno odredbama ovog Zakona o postupku pred Povjerenstvom, utvrditi jesu li upute Povjerenstva iz stavka 2. ovog članka provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Stavkom 6. predmetnog članka propisano je da pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. ovog članka, protivno uputama Povjerenstva iz stavka 2. ovog članka, dostavom nepotpune ili neistinite dokumentacije iz stavka 4. ovog članka ili na bilo koji drugi način protivno odredbama ovoga članka su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Povjerenstvo u odnosu na pitanja postavljena pod brojem 1., 2. i 3. ističe kako je dužnosnik temeljem članak 8. i 9. ZSSI-a u izvješću o imovinskom stanju u rubrici „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)“ dužan navesti trgovačko društvo u svojem vlasništvu kao i u vlasništvu svojeg bračnog druga, no isti nije dužan navesti je li udjele u trgovačkom društvu bračni drug stekao od samog dužnosnika ili treće osobe.

U odnosu na pitanja pod rednim brojem 4. do 6. Povjerenstvo ističe kako je odredbama članak 17. ZSSI-a zabranjeno poslovanje javnog tijela u kojem dužnosnik obnaša dužnost s poslovnim subjektima u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Slijedom navedenog, ukoliko je član obitelji dužnosnika stekao 0,5% ili više vlasništva poslovnih udjela trgovačkog društva od strane samog dužnosnika, ali prije više od dvije godine od imenovanja dužnosnika na dužnost kao i ukoliko je vlasništvo nad udjelima stekao od treće osobe tijelo u kojem dužnosnik obnaša dužnost može stupati u poslovne odnose s tim trgovačkim društvom poštujući odredbe članka 18. ZSSI-a, odnosno može poslovati ako prije stupanja u poslovni odnos o tome obavijesti Povjerenstvo kako bi mu isto sukladno članku 18. stavku 2. dalo mišljenje s uputama o postupanju u cilju izbjegavanja sukoba interesa.

U odnosu na pitanja pod brojem 7.-11. Povjerenstvo ističe kako je člankom 17. stavkom 3. ZSSI-a propisana obveza dužnosnika o obavještavanju Povjerenstva o podacima poslovnog subjekta na kojeg se odnose zabrane iz stavka 1. i 2. istoga članka. O navedenom je dužnosnik Povjerenstvo dužan obavijestiti dopisom.

Slijedom navedenog dužnosnik nije dužan dostavljati podatke o subjektima na koje se ne odnosi navedena zabrana te isto tako nije dužan dostavljati Povjerenstvu niti bilo koju drugu izjavu o nepostojanju sukoba interesa za poslovanje s takvim poslovnim subjektima.

Pritom, Povjerenstvo napominje kako navedeno ne isključuje obvezu dužnosnika da postupa sukladno članku 18. ZSSI-a ako se radi o poslovnom subjektu u kojem član obitelji dužnosnika ima 0,5% ili više vlasništva poslovnih udjela trgovačkog društva.

U odnosu na obvezu prijave poslovnih subjekata u izvješću o imovinskom stanju Povjerenstvo ističe kako je dužnosnik dužan prijaviti poslovne subjekte u kojima dužnosnik ima vlasništvo kao i poslovne subjekte u vlasništvu bračnog druga, neovisno od načina stjecanja vlasništva.

U odnosu na pitanja 12. do 15. Povjerenstvo ističe kako su Povjerenstvo i tijela javne vlasti sukladno članku 17. stavku 4. ZSSI-a na svojim internetskim stranicama dužni objaviti i ažurirati samo popis poslovnih subjekata koji podliježu ograničenjima iz članka 17. stavka 1. i 2. ZSSI-a.

Nadalje, Povjerenstvo ističe da je postupak javne nabave uređen Zakonom o javnoj nabavi ( „Narodne novine“ br.120/16) te upućuje podnositelja da se za sva pitanja vezana uz javnu nabavu obrati Središnjem državnom uredu za središnju javnu nabavu.

Slijedom navedenog, Povjerenstvo je dalo očitovanje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Podnositelj, putem dostavljene adrese
2. Objava na internetskoj stranici Povjerenstva
3. Pismohrana